पिछले छह-सात दशक में स्वतंत्र भारत जिस राह पर चला, उसे एकदम ग़लत ठहराने वाले आज हर मैदान में बेतरह सक्रिय हैं। सामाजिक, सांस्कृतिक और राजनीतिक संसार का कोई रंगमंच ऐसा नहीं है, जिस पर वे कूद-फांद नहीं कर रहे। उन्हें जवाब देने वाली शक्तियां पिछले कुछ वर्षों में अचानक दुबक-सी गई हैं। विरोध की हिम्मत का पस्त होना किसी भी समाज की बेहतरी के लिए अच्छा लक्षण नहीं है। अपनी बुनियादी ज़िम्मेदारियों से मुंह चुराने वालों के नाम किसी निओन-साइन पर लिखे जाएं, न लिखे जाएं, जन-मानस के अदृश्य क्षितिज पर उनके निशान अमिट रहते हैं। इसलिए वे सब, जो समय-पटल पर अपनी तटस्थता का अपराध दर्ज़ नहीं कराना चाहते, अपनी-अपनी गुफाओं से बाहर आएं।